## L’Hospital Clínic de València proporciona un nou jupetí desfibril·lador portàtil a una jove amb el risc de mort sobtada

*** Es tracta d'un nou dispositiu que permet monitorar el cor de manera ambulatòria fins que s'implante el definitiu
* És el primer d'estes característiques que oferix l'Hospital Clínic i se suma als altres tres centres de la Comunitat Valenciana que ja incorporen esta teràpia**

La Unitat d’Arrítmies del Servei de Cardiologia de l’Hospital Clínic Universitari de València ha proporcionat un jupetí desfibril·lador cardioversor portàtil a una pacient de 17 anys. Es tracta del primer dispositiu d’estes característiques que oferix el centre i se suma així als altres tres hospitals de la Comunitat Valenciana que ja ho fan.

Es tracta d’una teràpia nova que oferix la possibilitat que pacients, amb alt risc de presentar mort sobtada, puguen controlar-se de manera ambulatòria amb seguretat, fins al moment que es puga implantar un dispositiu automàtic definitiu.

Estos dispositius s’utilitzen en pacients en espera d’un trasplantament cardíac o revascularització, pacients d’alt risc pendents de valorar la implantació d’un dispositiu automàtic definitiu en funció de la seua evolució (pacients amb infarts aguts de miocardi recents) o pacients als quals s’ha hagut de retirar temporalment el dispositiu per infeccions.

Tal com ha explicat Ángel Ferrero, cap de secció de la Unitat d’Arrítmies de l’Hospital Clínic de València, “el jupetí desfibril·lador és un model que es porta directament sobre la pell de manera còmoda i amb la tranquil·litat que els pacients estan protegits enfront de la mort sobtada. El jupetí els permet retornar a les seues activitats quotidianes amb normalitat, i en este cas és especialment important per tractar-se d’una adolescent de 17 anys”.

**Monitoratge continu**

Este dispositiu desfibril·lador cardioversor portàtil està dissenyat per a monitorar el cor del pacient de manera contínua; detectar uns certs ritmes cardíacs accelerats, potencialment mortals, i administrar automàticament un tractament de descàrrega, si fora necessari, per a restablir així un ritme cardíac normal.

“Este tipus de jupetí desfibril·lador permet evitar ingressos prolongats per a tindre el pacient monitorat i pròxim a un desfibril·lador extern hospitalari, cosa que aporta un important estalvi econòmic i aporta seguretat i comoditat per al pacient”, ha destacat el doctor Ferrero.

La primera pacient a la qual es proporciona este dispositiu a l’Hospital Clínic té antecedents de síndrome de QT llarg congènit. “Es tracta d’un trastorn de senyalització cardíaca que pot fer que el cor bategue ràpidament i de manera caòtica. Este dispositiu li permetrà portar una vida normal, comptant amb la seguretat d’un monitoratge continu, fins que se li implante el dispositiu definitiu”, hi ha afegit Ángel Ferrero.

Fecha: 16/11/2023